KOMISIJOS DIREKTYVA 2006/60/EB
2006 m. liepos 7 d.
iš dalies keičianti Tarybos direktyvos 90/642/EEB priedus dėl didžiausių leistinų trifloksistrobino, tiabendazolo, abamektino, benomilo, karbendazimo, metiltiofanato, miklobutanilio, glifosato, trimetilsulfonio, fenpropimorfo ir chlormekvato liekanų koncentracijų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų liekanų koncentracijų tam tikruose augaliniuose produktuose ir ant jų, įskaitant vaisius ir daržoves, nustatymo (1), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (2), ypač į jos 4 straipsnio 1 dalies f punktą,
kadangi:
(1)
Pagal Direktyvą 91/414/EB valstybės narės yra atsakingos už tam tikroms kultūroms skirtų augalų apsaugos produktų registraciją. Tokia registracija turi būti grindžiama poveikio žmogaus bei gyvūnų sveikatai ir aplinkai įvertinimu. Atliekant tokį įvertinimą, būtina atsižvelgti į operatoriaus ir pašalinių asmenų sąlytį su kenksminga medžiaga, jos poveikį sausumos, vandens bei oro aplinkai bei tai, kokį poveikį apdorotų kultūrų liekanų suvartojimas turi žmonėms bei gyvūnams.
(2)
Didžiausia pesticidų liekanų koncentracija (toliau - DLK) rodo mažiausią veiksmingai augalų apsaugai reikalingą panaudotų pesticidų kiekį, naudojant juos taip, kad liekanų koncentracija būtų mažiausias įmanomas ir toksikologiniu požiūriu priimtinas, ypač pagal apskaičiuotą leistiną suvartojimą per maistą.
(3)
Pesticidų DLK, reglamentuojamos direktyva 90/642/EEB, turi būti nuolat tikslinamos ir gali būti keičiamos atsižvelgiant į naują ar pasikeitusią pesticidų naudojimo paskirtį. Informacija apie naują ar pasikeitusią pesticidų naudojimo paskirtį buvo perduota Komisijai, todėl atitinkamai bus pakeistos leistinos trifloksistrobino, tiabendazolo, abamektino, benomilo grupės (benomilas, karbendazimas ir metiltiofanatas), miklobutanilo, glifosato, trimetilsulfonio ir fenpropimorfo liekanų koncentracijos.
(4)
Komisijai buvo perduota informacija apie chlormerkvatą, pagrindžianti sprendimą trejiems metams nustatyti laikiną pesticidų DLK kriaušėse.
(5)
Visą gyvenimą šiais pesticidais per maisto produktus, kuriuose gali būti šių pesticidų liekanų, daromas poveikis vartotojams yra įvertintas ir apskaičiuotas pagal procedūras ir praktiką, taikomą Europos bendrijoje, atsižvelgiant į Pasaulio sveikatos organizacijos paskelbtas rekomendacijas (3). Šiame įvertinime atsižvelgta į tai, kad abamektinas ir tiabendazolas naudojami ir kaip veterinariniai vaistai, skirti maistiniams gyvūnams, ir į tai, kad maksimalios leistinos šių medžiagų liekanų koncentracijos nustatytos pagal Tarybos reglamento (EEB) Nr. 2377/90 nuostatas (4). Remiantis šiais vertinimais, šių pesticidų DLK turi būti nustatytos tokios, kad nebūtų viršijama leistina paros dozė.
(6)
Benomilui, karbendazimui, metiltiofanatui, fenpropimorfui ir chlormekvatui būdingos ūmios referantinės dozės (ARfD), todėl, remiantis dabartine Europos bendrijoje galiojančia tvarka ir praktika ir atsižvelgiant į Pasaulio sveikatos organizacijos paskelbtas rekomendacijas, buvo nustatytas ir įvertintas ūminis šių pesticidų poveikis vartotojams per kiekvieną maisto produktą, kuriame gali būti šių pesticidų liekanų. Taip pat atsižvelgta ir į Augalų mokslinio komiteto pareikštą nuomonę, ypač į patarimus ir rekomendacijas dėl vartotojų apsaugos nuo pesticidais apdorotų maisto produktų (5). Remiantis patekimo į organizmą per maistą vertinimais, šių pesticidų DLK turi būti nustatytos tokios, kad nebūtų viršijama ARfD. Įvertinus turimą informaciją apie kitas medžiagas, pasirodė, kad nereikia nustatyti jų ARfD, todėl trumpalaikis jų poveikio įvertinimas nėra būtinas.
(7)
Apatinė analizinio nustatymo riba nustatoma kaip didžiausia leistina liekanų koncentracija, jei dėl leidžiamų naudoti augalų apsaugos produktų pesticidų liekanų koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse liekanų kiekis maisto produktuose, galinčiuose patekti į Bendrijos rinką, ir ant jų nebuvo patvirtintas tokiais būtinais duomenimis.
(8)
Todėl reikėtų nustatyti naujas didžiausias šių pesticidų liekanų koncentracijas.
(9)
Tokių laikinųjų DLK verčių nustatymas ar pakeitimas Bendrijos lygiu valstybėms narėms netrukdo nustatyti laikinąsias glifosato, trimetilsulfonio ir trifloksistrobino DLK vertes pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad pakanka ketverių metų laikotarpio, per kurį leidžiama ir toliau naudoti šias medžiagas. Po to laikinosios Bendrijos DLK vertės turėtų tapti galutinėmis.
(10)
Lubinai naudojami maistui keliose valstybėse narėse. Glifosatą leidžiama naudoti lubinams. Taigi, papildymas įrašu „lubinai“ ir DLK nustatymas lubinuose būtinas norint apsaugoti vartotojus nuo lubinams naudojamo pesticido liekanų DLK viršijimo.
(11)
Todėl reikėtų atitinkamai iš dalies pakeisti Direktyvą 90/642/EEB.
(12)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 90/642/EEB iš dalies keičiama taip:
1.
I priede grupė „3. Ankštiniai“ papildoma įrašu „Lubinai“ taip, kad terminas „Produktas“ paskutiniame stulpelyje apimtų visus 4 įrašus.
2.
II priedas iš dalies keičiamas pagal šios direktyvos priedą.
2 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip 2007 m. sausio 20 d., įgyvendina šią direktyvą, išskyrus benomilo grupei ir metiltiofanatui skirtus teisės aktus, kuriuos jos priima ir paskelbia iki 2006 m. rugsėjo 14 d., ir chlormekvatui skirtus teisės aktus, kuriuos jos priima ir paskelbia iki 2006 m. liepos 31 d. Jos nedelsdamos pateikia Komisijai tų nuostatų tekstą ir tų nuostatų ir šios direktyvos koreliacijos lentelę.
Jos taiko tas nuostatas nuo 2007 m. sausio 21 d., išskyrus nuostatas dėl benomilo grupės ir tiofanatmetilo, kurios įsigalioja nuo 2006 m. rugsėjo 15 d., ir nuostatas dėl chlormekvato, kurios įsigalioja nuo 2006 m. rugpjūčio 1 d.
Valstybės narės, tvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2006 m. liepos 7 d.